I sommeren 2014 var konflikten mellem Israel og palæstinenserne i Gaza intensiveret. I den forbindelse interviewede Martin Krasnik den norske læge Mads Gilbert, der havde arbejdet på et hospital i Gaza-striben.

Interviewet fik telefonerne til at gløde hos DR, der modtog lidt over 1000 henvendelser fra vrede borgere i timerne efter det blev sendt.

Interviewet mellem Gilbert og Krasnik endte i en ophedet diskussion, hvor Krasnik blandt andet anklagede den norske læge for dobbeltmoral, fordi han tog afstand fra israelernes angreb mod civile, men ikke ville kalde Hamas for en terrororganisation.

Det fik Mads Gilbert til at kalde Krasnik for ”pro-israelsk og aggressiv” og han mente, DR2 programmet Deadline mindede om den amerikanske tv-station Fox News.